L-MEA, jew kif magħrufa ma' ħafna, l-Assoċjazzjoni ta' Min Iħaddem, tul dawn l-aħħar 51 sena dejjem rat u fittxet kif tista' twassal l-aħjar informazzjoni għand l-employers. Informazzjoni utli li tiggwidahom u tgħinhom isiru aktar konxji tar-regoli, proċeduri, u linji gwida eżistenti, kif ukoll kif itejbu r-relazzjoni tagħhom mal-istess impjegati tagħhom. L-MEA torganizza korsijiet, laqgħat ta' informazzjoni, diskussjonijiet, u attivitajiet diversi sabiex permezz tagħhom tkun tista' tiltaqa' wiċċ imb wiċċ ma' sidien ta' negozji. Għal diversi snin, issa viżjoni, saret ukoll il-prassi tal-istess Assoċjazzjoni li żżomm kuntatt mal-membri tagħha permezz ta' fuljett elettroniku, li minn żmien għal żmien jintbagħat lill-istess membri. Fuljett bl-isem ta' Update, li jkun fih informazzjoni dwar l-aħħar żviluppi, aħbarijiet, kif ukoll azzjonijiet li l-istess Assoċjazzjoni tkun qed tieħu favur min iħaddem. Għat-tielet sena konsekuttiva, l-MEA permezz tal-SME Helpdesk tagħha, bħalissa qiegħda terġa' torganizza attivitajiet bħala parti mill-programm nazzjonali tal-SME Week 2016. Attivitajiet li għalihom qed ikunu mistednin il-membri, kif ukoll sidien ta' SMEs li mhumiex membri tal-MEA. Din is-sena, wara l-attività li ġiet organizzata jumejn ilu, imiss dik tal-14 ta' Ottubru fejn, fl-istess bini prinċipali tal-MEA fil-Belt Valletta se tiġi organizzata diskussjoni dwar l-inklussività ta' persuni b'diżabbiltà fuq il-post tax-xogħol. Minn jumejn oħra; jiġifieri minn nhar it-Tlieta 4 ta' Ottubru, l-MEA reġgħet qed tingħata l-opportunità li tipproduċi u xxandar sensiela oħra ta' programmi televiżivi bl-isem MEA. Programm televiżiv li issa daħal fis-seba' staġun konsekuttiv tiegħu, u li se jerġa' jkun qed jiġi trażmess fuq l-istazzjon nazzjonali, TVM2, kull nhar ta' Tlieta fit-8.30pm, b'diversi repetizzjonijet fuq TVM2 kif ukoll fuq TVM. L-idea ta' dan il-programm hi li, bħala Assoċjazzjoni ta' Min Iħaddem, twassal informazzjoni lill-pubbliku ġenerali dwar suġġetti varji relatati mal-qasam tax-xoghol. Qed ngħid lill-pubbliku ġenerali u mhux għall-employers biss għax, filwaqt li l-informazzjoni hija utli immens għal min iħaddem, daqstant ieħor hija importanti għal persuni, studenti, adulti nisa u rgiel li jixtiequ jkunu jafu x'toffri d-dinja tax-xogħol, u kif huma wkoll għandhom iġibu rwieħhom jekk xi darba jiddeċiedu li jsiru imprendituri u sidien ta' xi negozju. MEA, kif iġib l-isem ta' dan il-programm, jittratta suġġetti relatati max-xogħol u l-impjiegi minn lenti bbilanċjata u mingħajr ma jidħol f'kontroversji. Suġġetti li kollha kemm huma jirrikjedu l-attenzjoni u li ta' spiss jitilgħu fuq l-aġenda ta' diversi fora kemm lokali kif ukoll fuq livell Ewropew u internazzjonali. Programm li, mingħajr l-involviment tal-politiku, qed ikun kapaċi jwassal messaġġi pożittvi ta' kif min iħaddem għandu jaġixxi, itejjeb, u jmexxi 'l quddiem l-operat sabiex jikseb is-suċċessi fin-negozju tiegħu. Suġġetti dwar għaliex huwa importanti li s-sidien li jħaddmu nies magħhom għandhom jissieħbu f'unjin, x'inhuma d-drittijiet u d-dmirijiet ta' min iħaddem, kuntratti ta' impjieg, relazzjonijiet bejn min iħaddem u l-impjegati, trasferiment ta' negozju, medjazzjoni, tribunal industrijali, eċċ. Suġġetti interessanti oħra bħat-tattoos fuq il-post tax-xogħol; sehem il-volontarjat fl-ekonomija; l-injury leave, maternity leave u s-sick leave; l-użu tas-sustanza u x-xorb fuq l-post tax-xogħol; l-impjieg ta' persuni b'diżabbiltà; is-saħħa u s-sigurtà fuq il-post tax-xogħol, eċċ. Ma jistax jonqos li f'din is-sensiela li ġejja jkollna suġġetti bħall-Brexit u l-effett fuq l-ekonomija Maltija, il-festi pubbliċi li jaqgħu fi tmiem il-ġimgħa, Malta u l-Presidenza tal-Unjoni Ewropea, u suġġetti oħra kurrenti, li kollha kemm huma għandhom ikunu interessanti u relevanti għas- settur tan-negozju f'pajjiżna. It-televizjoni huwa medium importanti sabiex jitwassal il- messaġġ, iżda illum daqstant ieħor, jekk mhux iżjed ukoll, hija il-medja socjali u, għalhekk, dawn l-istess programmi, l-MEA qed tieħu d-deċiżjoni li tpoġġihom ukoll online fuq il-paġna ta' Facebook kif ukoll fuq il-Youtube. B'hekk ikun assigurat li jkun qed jintuża kull mezz sabiex il-messaġġ jasal għand kulħadd. MEA huwa programm ta' 25 minuta li jibda' b'introduzzjoni fuq is-suġġett, imbagħad esperti mistiedna jasgħtuna l- kummenti tagħhom, kif ukoll rokna ta' diskussjoni fejn is-suġġett ikun jista' jiġi diskuss bejn rappreżentant tal-MEA u mistieden/mistiedna. Il-preżentatriċi Cynthia Zerafa se tmexxi dan il-programm għall-ewwel darba, wara li fis-snin li għaddew kienu Clare Agius u Amy Zahra l-magħżulin biex imexxu l-programm MEA. Huwa importanti ħafna li l-imprenditur, sid ta' negozju, iżomm ruħu infurmat il-ħin kollu dwar dak li jkun qed jiġri madwaru; iżomm ruħu aġġornat bit-tibdil fil-ligijiet, regolamenti u policies, kif ukoll jibqa' dejjem jitgħallem u jiġi iggwidat fuq issues kurrenti, li jaffettwaw direttament jew indirettament l-operat tan-negozju tiegħu. Bniedem avżat nofsu armat, jgħid il-qawl Malti, u għalhekk ikun ta' ġid kbir li sid ta' negozju, employer, jinżamm infurmat b'kollox, anke fuq issues li forsi ma jkunux importanti fil-mument, għax dwar dawn jista' jkun li fil-futur ikollu bżonn jirreferi għalihom. Ħadd u qatt ma għandu employer jipprova jiġġustifika għaġir ħażin tiegħu bl-iskuża li ma kienx jaf. Kulħadd għandu l-obbligu li jżomm lilu nnifsu aġġornat, u għalhekk l-Assoċjazzjoni, qed tieħu ħsieb li, permezz ta' dawn il-programmi, twassal l-informazzjoni għand kull min għandu bżonnha.